จี้ ผู้ใช้ทางพิเศษสมัครซื้อ Easy Pass ก่อนหมดการให้ส่วนลด
กทพ. เชิญชวนผู้ใช้ทางพิเศษรีบสมัครซื้อ Easy Pass ก่อนสิ้นสุดการให้ส่วนลด 28 ก.พ.53 นี้
12 ก.พ. 2553

กทพ. เชิญชวนผู้ใช้ทางพิเศษรีบสมัครซื้อ Easy Pass ก่อนสิ้นสุดการให้ส่วนลด 28 ก.พ.53 นี้
พ.ท.ทวีสิน รักกตัญญู  ผู้ว่าการ การทางพิเศษแห่งประเทศไทย (กทพ.) กล่าวว่า กทพ. ขอเชิญชวนผู้ใช้ทางพิเศษรีบสมัครซื้อบัตร Easy Pass สำหรับระบบเก็บค่าผ่านทางอัตโนมัติ ที่จะสิ้นสุดการให้ส่วนลดเงินค่าประกันบัตร และเงินสำรองค่าผ่านทาง จำนวน 50% และ 5% ตามลำดับ ในวันที่ 28 ก.พ. 2553 นี้
ทั้งนี้ การให้ส่วนลดเงินค่าประกันบัตรและเงินสำรองค่าผ่านทาง สำหรับผู้สมัครซื้อบัตร Easy Pass เป็นมาตรการส่งเสริมให้ผู้ใช้ทางพิเศษ หันมาใช้บัตร Easy Pass เพื่อความสะดวก รวดเร็ว รวมถึงมีส่วนช่วยแก้ไขปัญหาจราจรติดขัดบริเวณหน้าด่าน โดย กทพ. ได้ให้ส่วนลดพิเศษเงินค่าประกันบัตร 50% จากราคาปกติ 1,000 บาท คงเหลือ 500 บาท  รวมถึงให้ส่วนลดเงินสำรองค่าผ่านทาง 5% จากอัตราสำรองเงินขั้นต่ำ 500 บาท คงเหลือ 475 บาท รวมเป็นเงินที่ผู้สมัครซื้อบัตร Easy Pass  ครั้งแรกต้องชำระทั้งสิ้น 975 บาท (จากราคาปกติ 1,500 บาท)  ซึ่ง กทพ. ได้ให้ส่วนลดดังกล่าวมาตั้งแต่ปลายปี 2552 และต่อมาได้ขยายระยะเวลาการให้ส่วนลดออกไป เพื่อจูงใจให้ผู้ใช้ทางพิเศษใช้บัตร Easy Pass โดยเงื่อนไขการให้ส่วนลดทั้ง 2 รายการ จะสิ้นสุดลงในวันที่ 28 ก.พ.53 นี้
ปัจจุบันมีผู้สมัครใช้ Easy Pass แล้วจำนวนกว่า 75,000 ราย  และมีแนวโน้มจะเพิ่มขึ้นอย่างต่อเนื่อง  ดังนั้น กทพ. จึงขอเชิญชวนผู้ใช้ทางพิเศษรีบสมัครซื้อบัตร Easy Pass ก่อนจะถึงกำหนดสิ้นสุดการให้ส่วนลดในวันที่28 ก.พ.นี้ โดยสามารถสมัครซื้อบัตร Easy Pass  ได้ที่ด่านเก็บค่าผ่านทางพิเศษทุกด่านของทางพิเศษเฉลิมมหานครและทางพิเศษฉลองรัช และที่ด่านฯ ของทางพิเศษสายบางพลี-สุขสวัสดิ์ อีก 12 ด่าน ทั้งนี้ สอบถามรายละเอียดเพิ่มเติมได้ที่ ศูนย์บริการข้อมูลผู้ใช้ทางพิเศษ โทร. 1543 ตลอด 24 ชั่วโมง